Il-pulizija rnexxielha tkisser ċirku ta' serq ta' mobiles li kienu jinbiegħu klandestinament f'Malta u barra minn xtutna
Il-pulizija rnexxielha tkisser ċirku ta' serq ta' mobiles li kienu jinbiegħu klandestinament f'Malta u barra minn Malta u llum resqet żgħażugħ Libjan ta' 18-il sena il-qorti. Huwa ammetta li seraq mill-istabiliment tal-Vodafone f'Birkirkara f'April li għadda, bil-pulizija mit-Taqsima tal-Investigazzjonijiet Kriminali mistennija tressaq iktar persuni l-qorti b'rabta ma' dan il-każ. Żagħżugħ Libyan li għadu kif għalaq tmintax-il sena, Abdulani Abderaham, intbagħat sentejn ħabs wara li ammetta fil-qorti li seraq telephones ċellulari u apparat elettroniku mill-istabbilment tal-Vodafone ta' Birkirkara. Il-proskuzzjoni mmexxija mill-Ispettur Shawn Pawney akkuża lil Abderaham, li ma jaħdimx u qed jiskonta sentenza ta' ħabs fuq każ ieħor, li fit-2 ta' April għall-ħabta tas-siegħa u għoxrin ta' filgħodu seraq 13-il mobajl li jiswew viċin it- €8,000 għad-dannu tal-kumpanija Vodafone. Huwa kien akkużat ukoll li huwa reċediv. Abderaham ammetta l-akkużi miġjuba kontrih, bl-ammissjoni tiegħu twassal lill-Maġistrat Rachel Montebello biex twissih li r-reat iġorr sentenza minn tlettax il-xahar sa massimu ta' seba snin ħabs li jista' jinżel bi grad peress li meta wettaq dan ir-reat kien għadu taħt l-età. Madankollu qalet li l-Qorti riedet tieħu nkonsiderazzjoni li l-akkużat sar reċediv. Il-Prosekuzzjoni mmexxija mill-Ispettur Shawn Pawney talbet lill-Qorti għal sentenza ta' ħabs iżda qalet ukoll li huwa kkopera mal-Pulizija. Wara li ssospendiet is-seduta temporanjament biex jerġa' jikkunsidra l-pożizzjoni tiegħu, l-akkużat intbagħat sentejn ħabs wara li reġa' wieġeb li huwa ħati għall-akkużi miġjuba kontrih.